Framesby vier 50ste met feesweek | News24
Framesby vier 50ste met feesweek
HOËRSKOOL Framesby het verlede week die skool se 50ste bestaansjaar met ’n feesweek gevier.
Die stigting van die skool is Dinsdag by ’n formele saalbyeenkoms herdenk. Ds. Anton van Jaarsveld, wat in 1982 hier gematrikuleer het, het die godsdiensverrigtinge gelei.
Dinsdagaand is ’n personeeldi-nee in die skoolsaal gehou waar heelwat oud-personeellede asook twee van die skool se vorige skoolhoofde, Johan Kritzinger en Dirk Pretorius, teenwoordig was.
Woensdagaand het die leerders aan die beurt gekom met ’n sokkie in die skoolsaal.
Die grootste pret is gehou vir Donderdag. Die leerders kon “civvies” aantrek en aan ’n rits pret-aktiwiteite deelneem.
Tydens dié “bederfdag” het leerders vroegoggend die skoolwapen op die rugbyveld gevorm. Daarna was daar verskeie pretbedrywighede soos ’n “lip-sync”-kompetisie, ’n “dance-battle”, ’n eetkompetisie, asook ’n lagkompetisie. Personeel en leerders het op die rugbyveld aan kompetisies en pret-aktiwiteite deelgeneem soos die “dunk-a-teacher”-item.
Vrydag se feesvieringe is gewy aan kultuurbedrywighede.
Die skool se koor, Fantasia, het die middag ’n koffiekonsert aangebied. Dit is Vrydagaand gevolg deur Finesse Kaleidoskoop waaraan Fantasia, die skool se orkes – Framesby Forté, lede van die Dansklub, Revue-deelnemers, asook verskeie soliste, waaronder ’n paar oud-leerlinge, opgetree het. Die aand is met ’n massakoor-optrede afgesluit.
Die feesvieringe is Sondag met ’n dankdiens in die skoolsaal afgesluit wat deur een van die skool se oud-leerlinge, Riëtte Gerber (Buys), gelei is.